เตือนเด็มโก้ซื้อหุ้นวินด์ฯไม่คุ้ม
ก.ล.ต.ย้ำให้ผู้ถือหุ้น DEMCO ไปใช้สิทธิออกเสียง หลังที่ปรึกษาทางการเงินอิสระ ชี้ซื้อไม่คุ้ม
29 พ.ค. 2556

ก.ล.ต.ย้ำให้ผู้ถือหุ้น DEMCO ไปใช้สิทธิออกเสียง หลังที่ปรึกษาทางการเงินอิสระ ชี้ซื้อไม่คุ้ม
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงาน ก.ล.ต. ขอให้ผู้ถือหุ้นของบริษัท เด็มโก้ (DEMCO) ศึกษาข้อมูลโดยละเอียดและใช้สิทธิของผู้ถือหุ้นในการรักษาประโยชน์ของตนเอง พร้อมกับซักถามผู้บริหารบริษัทถึงข้อมูลต่างๆ เพื่อให้มีข้อมูลครบถ้วนในการประกอบการตัดสินใจในการประชุมวิสามัญผู้ถือหุ้นวันที่ 30 พ.ค.นี้
กรณีที่บริษัทจะขออนุมัติผู้ถือหุ้นเพื่อเข้าซื้อหุ้นเพิ่มทุนของบริษัท วินด์ เอนเนอร์ยี่ โฮลดิ้ง (WEH) ประกอบธุรกิจลงทุนในโครงการโรงไฟฟ้าพลังงานลม จำนวน 5.26 ล้านหุ้น หรือ 5% ของหุ้นชำระแล้วของ WEH ในราคาหุ้นละ 190 บาท เป็นเงินรวม 1,000 ล้านบาท โดยคณะกรรมการตรวจสอบของบริษัทให้เหตุผลว่ารายการดังกล่าวเหมาะสมและเป็นประโยชน์ต่อบริษัท
ทั้งนี้ ความเห็นของที่ปรึกษาการเงินอิสระ คือ บริษัท สีลมแพลนเนอร์ ออกรายงานความเห็นว่า ผู้ถือหุ้นไม่ควรอนุมัติเนื่องจากการเข้าทำรายการนี้ไม่สมเหตุสมผล เพราะเป็นการลงทุนที่ยังมีความเสี่ยงหลายรายการ และราคาก็ไม่เหมาะสม โดยเห็นว่าราคาที่เหมาะสมอยู่ระหว่าง 139.47-161.05 บาทต่อหุ้น ในขณะที่ DEMCO จะซื้อที่ราคา 190 บาท
นอกจากนั้นยังเป็นรายการเกี่ยวโยง เพราะนายประเดช กิตติอิสรานนท์ กรรมการของ DEMCO เป็นกรรมการและผู้ถือหุ้นใหญ่ใน WEH
ด้านตลาดหลักทรัพย์แห่งประเทศไทย ได้เตือนผู้ถือหุ้น DEMCO ให้พิจารณาข้อมูลรอบคอบด้วย